Елин Пелин
Врабчево писмо

chitanka.info

Писмо пише сиво Врабче

на буково сухо листче.

По вятъра ще го прати

в пусти земи непознати —

чак в Африка до Скореца,

до Скореца, до свиреца.

То, стоплено от надежда,

писмо пише и нарежда:

— Ти замина, хей, Скорецо,

нас остави, големецо!

Но тук зима страшна хвана

и нечуван глад настана.

Няма зърно, ни мушица,

ни мравчица, ни трошица.

Я прати ми ти оттамо

едно зрънце просо само!

Па кат дойдеш ти тъдява,

знай, че няма да забравя —

ако е душица жива,

ще ти върна цяла нива!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.